ช็อกเยอรมันวิงส์ ผช.กัปตัน โหม่งโลก-ฆ่าตัว
กล่องเสียงเปิดปมเหตุ ล็อกห้องไม่ให้กัปตันเข้า ก่อนบังคับเครื่องชนเขา,ช็อกโลกชัดแล้ว เหตุเครื่องบิน เยอรมันวิงส์ ชนเทือกเขาแอลป์ในฝรั่งเศสจนผู้โดยสารและลูกเรือตายหมู่ทั้งลำ 150 ศพ เป็นเพราะผู้ช่วยนักบินกระทำอัตวินิบาตกรรม ทำลายตัวเองไปพร้อมเครื่องบิน โดยไม่คำนึงถึงชีวิตผู้โดยสาร เหตุสลดครั้งนี้กระจ่าง เพราะกล่องดำบันทึกเสียงระบุชัด ขณะที่ทีมฟุตบอลดัลเคิร์ด เอฟเอฟ ของสวีเดน รอดชีวิตจากเที่ยวบินมรณะหวุดหวิด,นับเป็นเรื่องราวที่น่าเศร้าสลด แสนสะเทือนใจและช็อกความรู้สึกของคนทั่วโลก โดยเฉพาะอย่างยิ่งผู้ที่ต้องเดินทางโดยเครื่องบิน เมื่อเป็นที่แน่ชัดแล้วว่า สาเหตุของเครื่องบินสายการบินต้นทุนต่ำ เยอรมันวิงส์ ในเครือสายการบินลุฟต์ฮันซ่า เที่ยวบิน 4 U 9525 เที่ยวบินจากเมืองบาร์เซโลนา ประเทศสเปน ปลายทางเมืองดุสเซลดอล์ฟ ประเทศเยอรมนี ที่ตกกลางหุบเขาลึกบนเทือกเขาแอลป์ ของฝรั่งเศส ทำให้ผู้โดยสาร 144 คน และลูกเรืออีก 6 คนเสียชีวิตทั้งหมดอย่างปริศนานั้น เกิดจากการกระทำอัตวินิบาตกรรมหรือการฆ่าตัวตายของผู้ช่วยนักบิน โดยทำลายตัวเองไปพร้อมกับเครื่องบิน แบบไม่คำนึงถึงชีวิตผู้โดยสาร,ทั้งนี้ ก่อนที่ปริศนาของเครื่องบินตกจะถูกคลี่คลายลง สำนักข่าวต่างประเทศรายงานเมื่อวันที่ 26 มี.ค. อ้างแหล่งข่าวที่ไม่เปิดเผยชื่อ ว่าจากข้อมูลการบันทึกเสียงของกล่องดำที่พบ หนึ่งในสองเก้าอี้ที่นั่งภายในห้องนักบินถูกดันออก ตามด้วยเสียงประตูเปิดแล้วปิดประตู จากนั้นก็ได้ยินเสียงเคาะประตูเบาๆ จากคนข้างนอกโดยไม่มีเสียงสนทนาใดแทรกเข้ามา แล้วคนเดิมก็ทุบประตูหนักขึ้น แต่ก็ยังไม่มีคำตอบ กลับมา เห็นได้ชัดว่าคนข้างในล็อกประตูไว้ ซึ่งยังไม่เป็นที่แน่ชัดว่า ทำไมนักบินคนใดคนหนึ่ง ที่อาจเป็นกัปตันหรือผู้ช่วยกัปตันออกจากห้องนักบิน,ต่อมาค่ำวันที่ 26 มี.ค.ตามเวลาในไทย สาเหตุที่แท้จริงของเครื่องบินเยอรมันวิงส์ตก ก็ถูกเปิดเผยขึ้นโดยสำนักข่าวซีเอ็นเอ็น บีบีซี ได้รายงาน อ้างจากการเปิดเผยของนายไบรซ์ โรแบง เจ้าหน้าที่อัยการชาวฝรั่งเศส ว่าผู้ช่วยกัปตันเครื่องบินของสายการบินเยอรมันวิงส์ เที่ยวบิน 4 U 9525 ทราบชื่อต่อมาว่า นายแอนเดรียส ลูบิตซ์ มีเจตนาไต่ระดับเครื่องบินลง ช่วงระหว่างที่ทำหน้าที่ภายในห้องนักบินเพียงลำพัง อีกทั้งผู้ช่วยกัปตันก็ยังมีสติ ทั้งนี้เพราะได้ยินเสียงลมหายใจ ที่ดังคงที่อย่างต่อเนื่องภายในห้องนักบิน นอกจากนี้ ยังได้ยินเสียงกัปตันขอให้ผู้ช่วยกัปตันควบคุมการบิน ในเวลาเดียวกันก็ได้ยินเสียงเก้าอี้ขยับไปด้านหลัง และเสียงประตูเปิดแล้วปิด ดังนั้นจึงเห็นได้อย่างชัดเจนว่า นายลูบิตซ์พยายามที่จะทำลายเครื่องบิน ด้วยการกดปุ่มระบบบังคับเครื่องบิน เพื่อไต่ระดับของเครื่องบินลง การกระทำที่อยู่บนความควบคุมระดับความสูงขนาดนั้น ถือได้ว่าไตร่ตรองไว้ก่อนแล้ว ขณะที่ผู้วิเคราะห์ด้านการบินเผยกับซีเอ็นเอ็น ถึงความเป็นไปได้หลายอย่าง รวมถึงเป็นการฆ่าตัวตายของนักบินผู้ช่วยด้วย,ขณะที่นายโทมัส เดอ มายเซียร์ รมว.มหาดไทย เยอรมนี กล่าวว่า ผู้ช่วยนักบินคือ นายลูบิตซ์ อายุ 28 ปี เป็นชาวเยอรมัน ไม่มีส่วนเชื่อมโยงกับกลุ่มก่อการร้ายหรือกลุ่มหัวรุนแรงแต่อย่างใด จึงไม่มีเหตุผลว่าการกระทำครั้งนี้ เป็นการก่อการร้าย อีกทั้งยังมองว่าการฆ่าตัวตาย ต้องเป็นการกระทำเพียงลำพัง ดังนั้นตนจึงไม่เรียกเหตุการณ์ครั้งนี้ว่าเป็นการฆ่าตัวตาย แล้วช่วง 10 นาทีสุดท้ายก็ไม่มีเสียงใด หรือคำพูดใดหลุดออกมา และก่อนที่เครื่องจะตก ผู้โดยสารยังไม่ทราบชะตากรรมตนเองกระทั่งห้วงสุดท้ายของชีวิต ก็ได้ยินเสียงผู้โดยสารกลุ่มหนึ่งกรีดร้อง ก่อนที่เครื่องบินตกกระแทกกลางหุบเขาแอลป์ ในเวลาเพียงไม่กี่วินาที ทำให้ทั้งหมดเสียชีวิตอย่างฉับพลัน นอกจากนี้ เสียงบันทึกการสนทนา ก็ยังได้ยินเสียงกัปตันกับผู้ช่วยกัปตันพูดคุยกันแบบปกติด้วยน้ำเสียงสุภาพ ในช่วง 20 นาทีแรก ตั้งแต่นำเครื่องบินขึ้นจากเมืองบาร์เซโลนา กระทั่งได้ยินเสียงกัปตันขอให้ผู้ช่วยกัปตันควบคุมการบิน ก่อนได้ยินเสียงประตูปิดเปิด กระทั่งเกิดเหตุนาทีมรณะช็อกโลกขึ้น,สำหรับข้อมูลประวัติเบื้องต้นของนายลูบิตส์ เป็นชาวเมืองมอนตาบอร์ ทางฝั่งตะวันตกของประเทศ เยอรมนี เข้ามาอาศัยอยู่กับพ่อแม่ที่แฟลตแห่งหนึ่งในเมืองดุสเซลดอร์ฟ เป็นสมาชิกชมรมเครื่องบินส่วนตัว แอลเอสซี ในเมืองเวสเตอร์วัลด์ อยากเป็นนักวิ่งและมักเข้าร่วมแข่งขันวิ่งในระดับท้องถิ่น ส่วนรายละเอียดข้อมูลประวัติส่วนตัวทั้งหมดจะมีการเผยแพร่ในเวลาต่อมา ขณะที่ชื่อของกัปตันไม่มีการเปิดเผย เนื่องจากกฎหมายความเป็นส่วนตัวคุมเข้มในเยอรมนี แต่ นสพ.บิลด์เผยชื่อแต่เพียงว่า นายแพรทริก เอส. เป็นชาวเยอรมนี มีลูก 2 คน ขณะที่ทางลุฟต์ฮันซ่ายังไม่มีแผนเปิดเผยรายชื่อลูกเรือในช่วงที่อยู่ระหว่างการสอบสวน ทั้งนี้เพื่อปกป้องตัวลูกเรือเองและครอบครัว,ข่าวยังแจ้งด้วยว่า สำหรับประสบการณ์ของผู้ช่วยกัปตัน เริ่มเข้าไปทำงานให้กับสายการบินเยอรมันวิงส์ตั้งแต่เดือน ก.ย.ปี 2556 มีประสบการณ์ชั่วโมงบิน 630 ชม.หลังเข้ารับการฝึกอบรมในตำแหน่งกัปตันที่ศูนย์ฝึกอบรมลุฟต์ฮันซ่าที่เมืองเบรเมน ตอนเหนือของเยอรมนี ขณะที่กัปตันเครื่องบินมีประสบการณ์ในการทำงานมานานกว่า 10 ปี ชั่วโมงบิน 6,000 ชม.,ขณะเดียวกัน นายเรมี จูตี ผู้อำนวยการสำนัก-งานตรวจสอบอุบัติเหตุการบินของฝรั่งเศส (บีอีเอ) เผยถึงการติดต่อสื่อสารครั้งสุดท้าย ระหว่างบนเครื่องบินกับหอควบคุมการบิน ซึ่งบนเครื่องบินติดต่อกลับมายืนยันปฏิบัติตามคำแนะนำเส้นทางตามกำหนดของเที่ยวบิน แต่จากนั้นก็เริ่มไต่ระดับในเวลา 1 นาทีต่อมา หอควบคุมการบินพยายามติดต่อกลับแต่ก็ไม่เป็นผล นายจูตีคาดว่าผลการวิเคราะห์หาข้อมูลในเบื้องต้น อาจต้องใช้เวลาหลายวัน แต่สำหรับการทำงานให้เสร็จสมบูรณ์ อาจต้องใช้เวลาหลายสัปดาห์หรือหลายเดือน ส่วนกล่องดำอีกกล่อง ซึ่งเก็บข้อมูลบันทึกการบินยังอยู่ระหว่างการค้นหาต่อไป,ด้านโฆษกของสายการบินลุฟต์ฮันซ่าเผยว่า ยังไม่ได้รับข้อมูลยืนยันเกี่ยวกับเรื่องบันทึกเสียงสนทนาดังกล่าวจากทีมสืบสวนสอบสวน แต่เสริมว่า นับแต่เกิดเหตุการณ์ 9/11 กลุ่มก่อการร้ายจี้เครื่องบินถล่มตึกคู่แฝดเวิลด์ เทรด เซ็นเตอร์ ในนครนิวยอร์ก ของสหรัฐฯ ทำให้มีการตั้งกฎกติกาใหม่ว่า ประตูห้องนักบินจะเปิดจากข้างนอกไม่ได้ นอกจากภายในห้องนักบิน,ขณะที่กัปตันคนหนึ่ง ซึ่งมีประสบการณ์ขับเครื่องบินแอร์บัส เอ 320 มาเป็นเวลา 6 ปี เผยว่า ภายในห้องนักบิน จะมีการป้องกันในกรณีที่คนหนึ่งไม่สามารถขับเครื่องบินได้ ขณะที่อีกคนอยู่ข้างนอก หรือกัปตันทั้งสองภายในห้องนักบินไม่ได้สติหรือปฏิบัติหน้าที่ไม่ได้ หากมีคนนอกพยายามขอเข้าไปข้างใน ก็จะมีกล้องตัวหนึ่งส่งภาพให้กัปตันเห็น เพื่อตัดสินใจว่ายอมรับหรือปฏิเสธการเปิดประตู หากไม่มีคำตอบรับกลับ ลูกเรือก็สามารถเคาะเป็นรหัสฉุกเฉินเพื่อขอเข้าไปอีกครั้ง หากยังไม่มีคำตอบ ประตูก็จะเปิดโดยอัตโนมัติภายใน 30 วินาที แต่หากกัปตันข้างในไม่ให้เข้า ประตูยังคงล็อกไว้เป็นเวลา 5 นาที ทั้งหมดก็เป็นไปตามวีดิโอที่เปิดให้ดูสำหรับการฝึกขับเครื่องบินแอร์บัส,วันเดียวกัน ประธานาธิบดี ฟรองซัวร์ โอลลองด์ ของฝรั่งเศส พร้อมด้วยนายกรัฐมนตรีหญิง แองเจลา เมอร์เคิล ของเยอรมนี และนายกรัฐมนตรี มาริอาโน ราจอย ของสเปน เดินทางไปใกล้จุดเกิดเหตุพร้อมกัน เพื่อไปร่วมไว้อาลัยให้กับเหยื่อเครื่องบินลำมรณะทั้ง 150 ชีวิต และท่ามกลางความสูญเสียพลเมืองจาก 18 ประเทศแทบทุกทวีปทั่วโลกในเครื่องบินลำนี้ ที่นอกจากส่วนใหญ่เป็นชาวเยอรมันกับชาวสเปนแล้ว ยังมีชาวออสเตรเลีย อาร์เจนตินา เม็กซิโก เวเนซุเอลา ชิลี อังกฤษ เบลเยียม อิหร่าน สหรัฐฯ เนเธอร์แลนด์ โคลอมเบีย ญี่ปุ่น เดนมาร์ก อิสราเอล คาซัคสถาน โมร็อกโก กลับมีผู้รอดชีวิตได้อย่างหวุดหวิด คือ ทีมฟุตบอลดิวิชั่น 3 จากสวีเดน ชื่อทีมดัลเคิร์ด เอฟเอฟ เนื่องจากมีการเปลี่ยนการจองเที่ยวบินมรณะในช่วงนาทีสุดท้าย เพราะเครื่องบินลำนี้จะต้องแวะจอดที่เมืองดุสเซล ดอล์ฟ ซึ่งนักฟุตบอลมองว่านานเกินไป จึงเปลี่ยนไปจองเที่ยวบินอื่น 3 เที่ยวบินแยกกันเดินทางกลับประเทศแทน ทำให้รอดชีวิตแบบฉิวเฉียด,วันเดียวกัน นายเสข วรรณเมธี อธิบดีกรมสารนิเทศ และโฆษกกระทรวงการต่างประเทศ กล่าวว่า จากการติดตามกับสายการบินและหน่วยงานราชการที่เกี่ยวข้อง ขณะนี้กระทรวงการต่างประเทศได้รับรายงานจากสถานเอกอัครราชทูตไทยประจำกรุงเบอร์ลิน และสถานเอกอัครราชทูตไทยประจำกรุงปารีส ยังไม่มีข้อมูลที่ระบุว่ามีผู้โดยสารชาวไทยบนเที่ยวบินดังกล่าว ทั้งนี้ พล.อ.ประยุทธ์ จันทร์โอชา นายกฯ และหัวหน้า คสช. และ พล.อ.ธนะศักดิ์ ปฏิมาประกร รองนายกฯ และ รมว.ต่างประเทศ ได้มีสารแสดงความเสียใจต่อความสูญเสียจากเหตุการณ์นี้แล้ว
ช็อกโลกชัดแล้ว เหตุเครื่องบิน เยอรมันวิงส์ ชนเทือกเขาแอลป์ในฝรั่งเศสจนผู้โดยสารและลูกเรือตายหมู่ทั้งลำ 150 ศพ เป็นเพราะผู้ช่วยนักบินกระทำอัตวินิบาตกรรม
ข่าวหน้า1,เยอรมันวิงส์,กล่องเสียง,ผู้ช่วยนักบิน,บาร์เซโลนา,สเปน,เยอรมนี,เครื่องบินตก,โทมัส เดอ มายเซียร์,ไทยรัฐฉบับพิมพ์,ข่าว,ข่าวต่างประเทศ,ทีมข่าวหน้า1